
Fusarium illetve Aspergillus fajok által termelt toxinok degradációjának analitikai vizsgálata műgyomorban

A műgyomorban történő emésztési kísérletek során annak felderítése a legfőbb cél, hogy adott mikotoxin adott körülmények között szenved-e degradációt. Amennyiben pedig bomlás tapasztalható, akkor az milyen körülménnyel vagy körülményekkel hozható összefüggésbe.
Ennek érdekében a különböző kiindulási, kísérleti, illetve bomlási paraméterek függvényében kerül vizsgálat alá a többi körülmény, illetve eredmény. (A kísérletek kezdetekor az idő (kontaktidő) került kijelölésre alap paraméterként, melynek függvényében kerülnek vizsgálatra az adott minták értékei, azonban a kísérletek eredményei, kivitelezési lehetőségei ezen a terven nagy mértékben módosítottak.) Ezek alapján, illetve a közöttük lévő korreláció figyelembevételével történik a bomlás hátterének feltárására tett válasz megadása.
Az in vitro megfigyelés során modellünknél cél volt az, hogy az emberi gyomrot a vizsgálat szerint fontos szempontokból jól leképezze az emésztési kísérlet, míg az említett szempontokon kívül eső összetevőket gyakorlatilag elhanyagolja. A műgyomor elsősorban így inkább kémiai modellje a szervnek, mint a biológiailag megfelelő leképezése. Természetesen az ilyen „vegyi” jellegű rendszer megalkotása szerepelt a célok között. Továbbá ez szolgált „helyszínül” a bélbaktériumokkal történő kísérlethez is, mely szintén a célok között szerepelt, mint a további tápcsatorna szakaszokban történő esetleges degradáció kimutatási módja.



